Na podlagi desetega odstavka 51. člena Zakona o varni hrani in krmi (UL RS, št. 100/25), Vlada Republike Slovenije izdaja

Pravilnik o posebnih zahtevah glede označevanja in predstavljanja predpakiranih živil
1. člen

(vsebina)

(1) Ta pravilnik določa posebne zahteve glede označevanja in predstavljanja predpakiranih živil, ki so v prometu namenjena za prodajo končnemu potrošniku in za oskrbo obratov javne prehrane:

-        za izvajanje Uredbe (EU) št. 1169/2011 Evropskega parlamenta in Sveta z dne 25. oktobra 2011 o zagotavljanju informacij o živilih potrošnikom, spremembah uredb (ES) št. 1924/2006 in (ES) št. 1925/2006 Evropskega parlamenta in Sveta ter razveljavitvi Direktive Komisije 87/250/EGS, Direktive Sveta 90/496/EGS, Direktive Komisije 1999/10/ES, Direktive 2000/13/ES Evropskega parlamenta in Sveta, direktiv Komisije 2002/67/ES in 2008/5/ES in Uredbe Komisije (ES) št. 608/2004 (UL L št. 304 z dne 22. 11. 2011, str. 18), zadnjič spremenjene z Delegirano uredbo Komisije (EU) 2024/2512 z dne 17. aprila 2024 o spremembi Priloge II k Uredbi (EU) št. 1169/2011 Evropskega parlamenta in Sveta o zagotavljanju informacij o živilih potrošnikom v zvezi z behensko kislino iz gorčičnih semen za uporabo pri proizvodnji nekaterih emulgatorjev (UL L št. 2512 z dne 25. 9. 2024, str.1), (v nadaljnjem besedilu: Uredba 1169/2011/EU), v delu, ki se nanaša na označevanje hranilne vrednosti;
-        v skladu z Direktivo 2011/91/EU Evropskega parlamenta in Sveta z dne 13. decembra 2011 o označbah ali znakih za identifikacijo serije, v katero spada živilo (UL L št. 334 z dne 16. 12. 2011, str. 1).

(2) Določbe tega pravilnika se ne uporabljajo za živila v prometu, ki niso predpakirana, za živila, ki so pakirana na mestu prodaje na zahtevo končnega potrošnika, in za živila, ki so predpakirana za neposredno prodajo in je njihovo označevanje urejeno s posebnim predpisom.

2. člen

	                                                          (izraz) 

Za namen tega pravilnika je serija (lot) serija prodajnih enot živila, predelanega, izdelanega in pakiranega v enakih razmerah.

3. člen

	                                                (pretečen datum)

Živilo, ki ima pretečen datum minimalne trajnosti, mora biti v primeru prodaje nameščeno na posebnih prodajnih policah ali podobnih prostorih namenjenih razstavljanju živil, dejstvo pretečenega datuma minimalne trajnosti pa mora biti jasno, vidno in nedvoumno označeno. V ostalih primerih dajanja v promet, ki niso prodaja na drobno, je treba prejemnike tistih živil, ki imajo pretečen datum minimalne trajnosti, o tem seznaniti.

4. člen

(označevanje hranilne vrednosti)

Za izvajanje 19. točke Priloge V Uredbe 1169/2011/EU se za majhne količine proizvodov štejejo količine, ki jih v okviru svoje živilske dejavnosti dajejo na trg posamezniki oziroma so  proizvedene v obsegu poslovanja glede na število delavcev, ki je določen za mikro družbe v skladu s predpisom, ki ureja gospodarske družbe.

5. člen

	                                    (pogoji za navedbo serije oziroma lota)

 (1) Vsako živilo, ki je v prometu, mora imeti navedeno označbo serije (lot) na predpakiranju ali na nameščeni etiketi tako, da je dobro vidna, razločno napisana in neizbrisna. 

(2) Serijo (lot) določi pridelovalec, predelovalec, tisti, ki živilo pakira, ali prvi prodajalec s sedežem v Evropski uniji.
 
(3) Serija (lot) mora biti označena s črko L in številko serije, ki skupaj omogočata identifikacijo živila. Črka L ni potrebna, če se serija (lot) jasno razlikuje od drugih označb na etiketi.

6. člen

	                                 (neobvezna navedba serije oziroma lota)

Navedba serije (lota) iz prejšnjega člena ni obvezna za: 

-         živila, ki imajo na embalaži naveden datum uporabe ali datum minimalne trajnosti, ki vključuje najmanj dan in mesec v tem zaporedju;
-         kmetijske pridelke, ki se prodajajo ali dostavljajo na začasno skladiščenje, pripravo ali pakiranje oziroma se dostavljajo do proizvajalcev ali pa se zberejo za takojšnjo uporabo v tehnološki pripravi oziroma predelavi;
-         živila, ki pri prodaji končnemu potrošniku niso predpakirana, so zapakirana na zahtevo končnega potrošnika ali so predpakirana za neposredno prodajo;
-           embalažo, katere največja površina je manjša od 10 cm2;
-        posamezna pakiranja sladoleda, ker mora biti navedba, ki omogoča identifikacijo serije (lota), navedena na skupnem pakiranju.

KONČNI DOLOČBI
7. člen

	                                              (prenehanje veljavnosti) 

Z dnem uveljavitve tega pravilnika preneha veljati Pravilnik o posebnih zahtevah glede označevanja in predstavljanja predpakiranih živil (Uradni list RS, št. 83/14 in 74/16).

8. člen

	                                                  (začetek veljavnosti)

 Ta pravilnik začne veljati 15. decembra 2026.

